Canzone kooristuudio

Canzone kooristuudio on Haapsalus tegutsev kooristuudio, mis koosneb kahest koosseisust: tütarlastekoor Canzone ja naiskoor Canzone. Kuni 2025. aasta sügiseni tegutses koor nime all Tütarlastekoor Canzone, kuhu alla kuulusid mudilas-, laste- ja neidudekoor.
Canzone loomine
Canzone alustas oma tegevust 2001. aastal Haapsalus tütarlastekoorina. Koori asutaja ja peadirigent on Ulrika Grauberg. Koori loomisele aitas kaasa muusika- ja klaveriõpetaja Lea Semerik. Koori abidirigent on Eneken Viitmaa ja koormeistriks Teele Takjas.

Ulrika Grauberg, kes andis 2001. aastal Haapsalu muusikakoolis solfedžotundi, proovis oma klassiga laulda keskaegseid kaanoneid. Tüdrukud olid andekad ja sama aasta detsembris astusid nad esimest korda publiku ette Haapsalu toomkirikus. Pärast seda tegi Grauberg muusikakoolis lisaks muule ka kooritunni, lauljaid tuli juurde ja koor sai hoo sisse.
Juhendajad
Canzone asutamisest saati on olnud koori dirigent Ulrika Grauberg. Grauberg on lõpetanud Haapsalu muusikakooli klaveri erialal ja G. Otsa nimelise muusikakooli koorijuhtimise erialal. 2005. aastal alustas ta õpinguid rahvatantsujuhtide koolis ning 2007. aastal lõpetas selle. Praegu juhendab Grauberg Haapsalus tütarlastekoori Canzone ja mitmeid rahvatantsurühmi nagu Kalurineiud ja Läki Tantsule erinevad koosseisud. 2023. aasta sügisest juhendab Grauberg ka Haapsalu Kammernaiskoori. 

Pikalt tegutses Canzone teise dirigendina Karin Lükk-Raudsepp. Praegu töötab ta Läänemaa Ühisgümnaasiumis muusikaõpetajana ja tegeleb seal koos Ilona Aasverega ka noortekooriga. 

Praegu toimetab koori teise dirigendina Eneken Viitmaa. Viitmaa on ligi 20 aastat tegutsenud muusikaõpetajana Oru koolis ning lisaks muusikatundidele pakub ta koolis lastele võimalust õppida ka pillimängu ja arendada tantsuoskust.
Osalemine festivalidel ja konkurssidel
Kronoloogia
Canzone kooristuudio festivalid ja konkurssid
 2005. a Eesti naiskooride võistulaulmine Tallinnas – üllatuskoori preemia  

 2007. a Eesti ja Soome kooride võistulaulmine Poris – I kategooria ja 10 parima koori hulgas 

 2011. a rahvusvaheline koorikonkurss “In Canto sul Garda” Itaalias – laste- ja noortekooride folkloori kategooria I koht ja kulddiplom  

 2012. a rahvusvaheline koorikonkurss “1-st Xinghai Prize International Choir Championship” Guangzhous, Hiinas – folkloori kategooria II koht ja kulddiplom  

 2013. a osalemine Hispaania helilooja David Azura ateljees rahvusvahelisel laste- ja noortekooride festivalil “Eurotreff 2013: Klänge der Natur | Sounds of Nature”  

 2014. a rahvusvaheline koorikonkurss “Canta al mar – Festival Coral Internacional” Hispaanias – noortekooride kategooria I koht ja kulddiplom  

 2015. a Eesti Naislaulu Seltsi korraldatud nais- ja neidudekooride konkurss – B-kategooria neidudekooride I koht, kohustusliku laulu parima esituse preemia ja dirigendipreemia  

 2015. a II rahvusvaheline pop/jazzkooride konkurss-festival“Lauluragin” – II koht ja Eesti kooriühingu eripreemia 

 2016. a osalemine Hispaania dirigendi Basilio Astulez’e ateljees noorte kammerkooride festivalil “11th International Youth Chamber Choir Meeting” Usedomis, Saksamaal 

 2017. a rahvusvaheline koorikonkurss “Tallinn 2017” – noortekooride kategooria III koht 

 2017. a rahvusvaheline koorikonkurss “2nd Kalamata Choir Competition and Festival” Kreekas – laste- ja noortekooride kategooria I koht, kulddiplom ja folkloori kategooria II koht, kulddiplom 

 2018. a osalemine Bob Chilcotti ateljees rahvusvahelisel koorifestivalil Europa Cantat XX Tallinnas 

 2018. a rahvusvaheline koorikonkurss “2nd Corfu International Festival Choir Competition” Kreekas – noortekooride kategooria I koht, kulddiplom ja sacred (vaimulik muusika) kategooria II koht, kulddiplom  

 2019. a lastekoori osalemine Prantsusmaa dirigendi Leslie Peetersi ateljees ja neidudekoori osalemine Itaalia dirigendi Luigi Leo ateljees rahvusvahelisel laste- ja noortekooride festivalil “Eurotreff 2019” Wolfenbüttelis, Saksamaal 

 2022. a rahvusvahelisel koorikonkurssil “4th Kalamata Choir Competition and Festival” Kreekas – folkloori kategooria I koht ja kulddiplom, sacred kategooria I koht ja kulddiplom ning konkursi Grand Prix  

 2023. a lastekoori osalemine Hispaania dirigendi Basilio Astulez’e ateljees ja neidudekoori osalemine Taani dirigendi Birgitte Næslund Madseni ateljees rahvusvahelisel laste- ja noortekooride festivalil “Eurotreff 2023” Wolfenbüttelis, Saksamaal  

 2024. a osalemine Poola dirigendi Alicja Szeluga ateljees rahvusvahelisel noorte kammerkooride festivalil  “14th International Youth Chamber Choir Meeting” Usedomis, Saksamaal.
Osalemine laulupidudel
Canzone tütarlastekoor osales 2014. aastal toimunud XXVI laulupeol “Aja puudutus. Puudutuse aeg” lastekooride koosseisus. 2017. aasta XII noorte laulupeol “Mina jään” osales Canzone kolme koosseisuga: mudilaskoor, lastekoor ja neidudekoor. 2019. aastal toimunud XXVII üldlaulupeol “Minu arm” laulsid Canzone neiud laste- ja naiskooride koosseisudes. 2023. aasta XIII noorte laulupeol “Püha on maa” olid Canzone lauljad esindatud nii mudilas-, laste- kui ka neidudekooride koosseisudes. 2025. aasta XXVIII üldlaulupeol “Iseoma” osales Canzone laste- ja naiskooride koosseisudes.
Telesaated
"Laulu- ja tantsumängud"
Laulu- ja tantsupeo eel loodi televiktoriin, kus tuntud Eesti inimesed said proovile panna oma teadmisi laulu- ja tantsupidude teemal. Canzone osales saatesarja 6. osas koos ansambliga Lõõtsavägilsed ja tantsutrupi Leesikatega. Saatejuht oli Margus Saar. Episood tuli eetrisse 7. aprillil 2023.
Koostöö erinevate dirigentidega
Taani helilooja ja dirigent John Høybye
Canzone algusaastatel osales Ulrika Grauberg Taani helilooja John Høybye koorijuhtide seminaril. Helilooja looming avaldas Graubergile muljet ning Canzone esmakoosseis laulis palju Høybye laule. 2007. aastal kui Canzone sõitis Taani kontsertreisile, tekkis kooril võimalus osaled helilooja töötoas. Mõne aja pärast jõudis koorini pakk Taanist, kus olid John Høybye kirjutatud kolm jõululaulu. Laulud olid pühendatud Canzonele ning olid  inspireeritud omavahelisest kohtumisest.
Hispaania helilooja ja dirigent David Azurza
2013. aastal osales Canzone laste- ja noortefestivalil Eurotreff, mis toimus Saksamaal Wolfenbüttelis. Festivali raames osales koor Hispaania helilooja David Azurza töökojas, kus õpiti helilooja uusi laule. Azurza looming avaldas neile muljet ning jäi koori repertuaari ka edaspidi. 2014. aastal, kui koor oli sõitnud Hispaaniasse Calellasse rahvusvahelisele koorikonkurssile, esitati ka seal Azurza loomingut. Koori üllatuseks oli dirigent isiklikult konkurssile tulnud neid kuulama ja Azurza jätkas oma uute koorilaulude jagamist Canzonega. 
Laulja ja helilooja Rolf Roosalu
2015. aastal sattus koori repertuaari Rolf Roosalu kirjutatud laul “Hiiepuud”. Grauberg tahtis veenduda, et on laul kõlab nagu helilooja oli soovinud ning kutsus Roosalu proovi kuulama. Roosalu tuli koori proovi koos kaasautorite Dagmar Oja ja Jüri Pootsmanniga ning kõigile kolmele avaldas muljet koori esituses kõlanud “Hiiepuud”. “See oli nii ilus, mida te tegite,” tunnustas Roosalu lauljaid, lisades, et „minul oli väga uudne ja suur nauding kuulata enda laulu koori esituses. Kuna tegu on minu esimese kooriteosega, oli see kogemus sedavõrd erilisem”. 
Hispaania dirigent Basilio Astulez
2016. aastal osales Canzone esimest korda Hispaania dirigendi Basilio Astulez’i õpikojas Usedomi noorte kammerkooride festivalil. Seal õpiti palju uut loomingut ning koor võttis need oma repertuaari ka mõned kuud hiljem oma sünnipäevakontserdil “Ei saa mitte vaiki olla”. 2023. aastal Saksamaal Wolfenbüttelis toimunud Eurotreff festivalil osales Canzone lastekoor taaskord Basilio Astulez’ töökojas. Pool aastat hiljem, 2024. aasta veebruaris andis Canzone Haapsalu Toomkirkus kontserdi “Basilioga”, mis oli inspireeritud dirigendi käe all läbi aastate õpitud loomingust. 2024. aasta augustis andis koor sama repertuaariga öökontserdi. 2025. aasta augustis toimunud öökontserdil “Öövalguses” oli samuti kavas veel Hispaania dirigendilt õpitud laule.  
Vaata ka
Canzone Facebook

Canzone Instagram
Viited

Kategooria:Eesti naiskoorid
Kategooria:Haapsalu